Форарлберґ

Фо́рарлберґ () — се майзападна и маймала (по Відню) австрійська земля.

 Ґеоґрафія 
Восточна часть земли се высокі алпійські теріторії, змежи них Сілврета, Ретікон, Фервал и Арлберґ. На юговостоці ся находит майвысша точка, Піц Буі́н. Западна часть се долина рікы Райн — она лежит на высоті 400‑600 м и має май мнягкый клімат. Райн чинит западну границю Форарлберґа из Швайцаріёв. Ёго головні притокы у Форарлберґу сут Іл, Монтафон, Дорнбірнер Ах и Бреґенцер Ах. Мимо рікы, сіверозападна границя краю выходит на Боденськоє озеро. 

Форарлберґ граничит из австрійськым Тіролом на востоці, из Німеччинов на сівері, Ліхтенштайном на западі и Швайцаріёв на западі ай юзі.

 Історія 
За Римської імперії Форарлберґ быв частёв провінції Ретія, пак у добу вандрованя народув ся заселив племенами Алеманув. Цілі середні вікы Форарлберґ быв поділеный на вшелеякі феодалні державы. У XVI. віці го приключили ид австрійськуй державі. На референдумови 11. мая 1919. года булш ги 80% проголосовало за то, обы Форарлберґ став частёв Швайцарії. Айбо сесе ся не дало вчинити позад удпору австрійської влады и удну самої Швайцарії.

 Населеня 
Змежи вшиткых земель Австрії Форарлберґ має другу маймалу люднусть (по Бурґенландови), айбо ай другу майвысоку густоту населеня (по Відню). Населеня ся концентрує в долині Райна, де густота перевышує 250 жит./км².

Форарлберґ се традіційно німецька земля, айбо позад довгої ізолації уд Австрії має свою спеціфіку. На удлуку уд иншых австрійськых земель, де ся говорит по баварськы, Форарлберґ хоснує алеманськый діалект, котрый остатні Австрійці тяжко розуміют.

На юзі колись жили Ретороманці, котрі пак были ґерманізовані. Днесь у Форарлберґу не сут традіційні меншины, айбо в послідніх десятилітях там прийшло много турецькых міґрантув. 

Катеґорія:Землї АвстріїКатеґорія:Форарлберґ